ΔΗΜΟΣ ΔΙΡΦΥΩΝ – ΜΕΣΣΑΠΙΩΝ
ΔΕΛΤΙΟ ΤΥΠΟΥ
Ενημέρωση σχετικά με τη διέλευση της κακοκαιρίας από τον Δήμο Διρφύων – Μεσσαπίων


Ο Δήμος Διρφύων – Μεσσαπίων ενημερώνει τους δημότες ότι τα έντονα καιρικά φαινόμενα που εκδηλώθηκαν κατά τις απογευματινές και βραδινές ώρες της Παρασκευής 24 Ιουλίου 2026 και κατά τις πρώτες πρωινές ώρες του Σαββάτου 25 Ιουλίου 2026 προκάλεσαν περιορισμένα και αντιμετωπίσιμα προβλήματα σε ορισμένες περιοχές του Δήμου, χωρίς ωστόσο να επηρεαστεί ουσιωδώς η καθημερινότητα των πολιτών, η λειτουργία των βασικών υποδομών και του οδικού δικτύου.


Παρά την ένταση των φαινομένων, δεν καταγράφηκαν εκτεταμένα πλημμυρικά επεισόδια, κατολισθήσεις, αποκλεισμοί οδών ή άλλες σοβαρές δυσμενείς επιπτώσεις εντός των διοικητικών ορίων του Δήμου.


Σύμφωνα με τα στοιχεία των μετεωρολογικών σταθμών που λειτουργούν στην περιοχή, καταγράφηκαν οι ακόλουθες συνολικές ποσότητες βροχόπτωσης:

· Δημοτική Κοινότητα Ψαχνών: 44,0 mm βροχής.

· Δημοτική Κοινότητα Στενής: 130,0 mm βροχής.

· Δημοτική Κοινότητα Μακρυκάπας: 56,0 mm βροχής.


Οι υπηρεσίες του Δήμου παρέμειναν σε αυξημένη επιχειρησιακή ετοιμότητα καθ' όλη τη διάρκεια της εκδήλωσης των φαινομένων, παρακολουθώντας διαρκώς την εξέλιξή τους και παρεμβαίνοντας όπου κρίθηκε απαραίτητο.


Τα προβλήματα που παρουσιάστηκαν στην παραλία Δάφνης της Δημοτικής Κοινότητας Νεροτριβιάς και στη Δημοτική Κοινότητα Παγώντα αντιμετωπίστηκαν άμεσα σήμερα, Σάββατο 25 Ιουλίου 2026, με την επέμβαση των αρμόδιων συνεργείων του Δήμου (με τα μηχανήματα έργου του Δήμου).


Όσον αφορά τις φθορές που καταγράφηκαν σε τμήματα αγροτικών οδών της Δημοτικής Κοινότητας Στροπώνων, έχουν ήδη προγραμματιστεί οι απαραίτητες εργασίες αποκατάστασης, οι οποίες θα πραγματοποιηθούν τη Δευτέρα 27 Ιουλίου 2026.


Η Δημοτική Αρχή συνεχίζει να παρακολουθεί στενά τις καιρικές συνθήκες και να λαμβάνει κάθε αναγκαίο μέτρο πρόληψης και ετοιμότητας, με γνώμονα την προστασία της ανθρώπινης ζωής, της περιουσίας των πολιτών και των δημοτικών υποδομών.

Ψαχνά, 25 Ιουλίου 2026

